15.11.2022.
c)
LV
Eiropas Savienības Oficiālais Vēstnesis
C 433/33
Definīcijas (3. pants)
16.
Kompromisa tekstā galvenās definīcijas ir saskaņotas ar Padomes vispārējo pieeju.
Jo īpaši “biržā kotēto uzņēmumu” definīcija attiecas uz uzņēmumu, kura juridiskā adrese ir kādā dalībvalstī un kura akcijas ir atļauts tirgot regulētā tirgū.
d)
Mērķi (5. pants)
17.
Eiropas Komisijas priekšlikumā jau bija iekļauti divi alternatīvi mērķi: 40 % no direktoriem bez izpildpilnvarām paredzētajiem amatiem vai 33 % no visiem direktoriem paredzētajiem amatiem, lai gan pēdējā iespēja tika mazāk izcelta.
Padome pārformulēja abus mērķus, abus vienlīdz skaidri izsakot, lai precizētu darbības jomu un paredzētās alternatīvas.
Eiropas Parlaments nesaskatīja vajadzību pēc šādām izmaiņām un pauda bažas, ka varētu šķist – tās samazina mērķu vērienīgumu.
Kompromisa labad 5. pants tika nedaudz pārformulēts, lai tajā vairs nebūtu lietota frāze “tiecas sasniegt”, bet tā vietā būtu norādīts dalībvalstu pienākums nodrošināt, ka uz biržā kotētiem uzņēmumiem “attiecas” viens no abiem mērķiem.
Tomēr paši mērķi ir atstāti nemainīti.
e)
Publiski/privāti uzņēmumi un uzņēmumi, kuros nepietiekami pārstāvētā dzimuma pārstāvji pārstāv mazāk nekā 10 % darbinieku
18.
Padome vēlējās svītrot noteikumu, kas paredz atšķirību starp publiskiem un privātiem uzņēmumiem, proti, ka uz publiskiem uzņēmumiem attiecas agrāks termiņš.
Savukārt Parlaments vēlējās svītrot noteikumu, kas ļauj dalībvalstīm no būtiskiem noteikumiem atbrīvot uzņēmumus, kuros nepietiekami pārstāvētā dzimuma pārstāvji pārstāv mazāk nekā 10 % darbinieku.
Kompromisa labad abi noteikumi tika svītroti.
C.
Atlases procedūras
a)
Pozitīva rīcība (6. pants)
19.
Parlamenta nostājā bija ietverti vairāki noteikumi, kas piemērojami priekšatlases posmam.
Kompromisa labad likumdevēji vienojās par formulējumu, kurā skaidri norādīts, ka pozitīva rīcība attiecas uz visu atlases procesu.
Saskaņā ar šo pieeju un ņemot vērā iedibināto judikatūru šajā jautājumā, kompromisa tekstā ir precizēts, ka dzimumu līdztiesības uzlabošanas mērķim būtu jāreglamentē viss process, tostarp priekšatlase, un ka prioritāte būtu jāpiešķir nepietiekami pārstāvētajam dzimumam ar noteikumu, ka kandidātam ir tāda pati kvalifikācija kā otra dzimuma kandidātam, bet ne automātiski vai bez nosacījumiem.
b)
Informācijas prasības (6. panta 3. punkts)
20.
Ar Parlamenta nostāju tika paplašināts tās informācijas saraksts, kas uzņēmumiem būtu jāsniedz neizraudzītajiem kandidātiem.
Tomēr kā daļa no vispārējā kompromisa attiecīgie noteikumi tika saglabāti tādā veidā, kas bija tuvs Komisijas sākotnēji ierosinātajam.
D.
Apturēšanas klauzula (12. pants)
21.
Savā vispārējā pieejā, ievērojot subsidiaritātes principu, Padome turpināja pilnveidot un uzlabot Komisijas priekšlikumā ietverto apturēšanas klauzulu, lai nodrošinātu būtisku elastību dalībvalstīm, kuras jau ir veikušas vienlīdz efektīvus pasākumus, lai uzlabotu dzimumu līdzsvaru uzņēmumu valdēs, un tādēļ tām būtu jāļauj apturēt direktīvā izklāstītās procedūras prasības.
Tomēr Parlaments uzskatīja, ka Padomes tekstā ietvertā apturēšanas klauzula, iespējams, ir pārāk nenoteikta un dažviet arī neskaidra, tādējādi radot iespaidu par nepilnībām.
Kompromisa labad abi likumdevēji vienojās precizēt, ka apturēšanas klauzula būs pieejama tikai tām dalībvalstīm, kuras ir pieņēmušas valsts pasākumus, kas uzskatāmi ir “vienlīdz efektīvi”, proti, ka būtu jāpieprasa vai nu saistoši kvantitatīvi pasākumi valsts tiesību aktos, vai arī faktiskie rezultāti konkrētas procentuālās daļas izteiksmē.
Turklāt saskaņā ar kompromisa tekstu, lai dalībvalsts varētu izmantot apturēšanas klauzulu, nosacījumiem ir jābūt izpildītiem līdz direktīvas spēkā stāšanās dienai.